Calvin Maduro

Calvin Gregory Maduro (☆ 5 di september 1974) ta un ex-pelotero profesional Arubiano cu a hunga entre 1996 y 2002 como pitcher (man drechi) den Grandes Ligas (MLB), mundialmente e liga mas halto den deporte di baseball. E ta atleta olimpico y ta e di nuebe pelotero di nacionalidad hulandes y e di dos naci na Aruba cu ta logra alcansa MLB. 

 Carera 
Maduro a lanta den Santa Cruz y for di mucha tabata hunga baseball. Prome el a cuminsa hunga cu Aruba Rotary den e liga "Little League", despues el a sigui cu Ramco den e divishon "senior" y a participa den e competencia hubenil cu Miller. Cu 17 aña el a firma un contract cu Baltimore Orioles, un ekipo di MLB.

Dia 8 di september 1996 Maduro ta debuta den MLB cu e ekipo di Philadelphia Phillies. El a aparece riba veld pa Phillies y Baltimore Orioles durante cinco temporada, hungando un total di 68 wega. Na 2003 el a hunga prome bes pa Los Angeles Dodgers y despues pa Newark Bears riba nivel triple-A. E mesun aña el a wordo selecciona pa e team nacional di baseball Hulandes pa prome bes; e di dos bes tabata na 2006, aña den cual el a forma parti di e ekipo Hulandes den e competencia World Baseball Classic. El a representa Hulanda na Weganan Olimpico di Zomer 2004 na Atenas; unda e y su team a termina riba posicion seis. E mesun aña e ta debuta pa e club HCAW di Hulanda y ta wordo scogi como e miho pitcher di e torneo di "Haarlemse Honkbalweek". Den 2006 el a hunga pa ultimo bes den un competencia di beisbol Mericano.

Retirando for di veld Maduro a continua desde 2005 cu un carera como pitching coach na Merca y tabata coach di e ekipo di Reino Hulandes, "Koninkrijksteam" na 2015.Maduro coach Koninrkijksteam, Antilliaans Dagblad (26 di september 2015) Desde añanan 2010 e ta activo tambe como scout, entre otro pa e ekiponan di Baltimore Orioles y Minnesota Twins.

 Honor 
Na 2003 Maduro a wordo condecora como Cabayero ("Ridder") den Orden di Oranje-Nassau hunto cu su coleganan-pelotero Eugene Kingsale y Sydney Ponson.

Category:Hende
Category:Beisbolista
Beisbòl
Category:Arubano konosí